b'\n_START_ARTICLE_\nJupiter u usponu\n_START_SECTION_\nRadnja\n_START_PARAGRAPH_\nZemlju, kao i nebrojene druge planete, osnovale su obitelji transljudi i pripadnika izvanzemaljskih kraljevskih obitelji, a sve za potrebe "\xc5\xbeetve" nastalih organizama koje stvaraju serum mladosti za elitu s drugih planeta. Nakon smrti matrijarhice Ku\xc4\x87e Abrasax, najmo\xc4\x87nije izvanzemaljske dinastije, njezina djeca Balem, Kalique i Titus sva\xc4\x91aju se oko nasljedstva; Balem je naslijedio ogromnu rafineriju na Jupiteru, a Titus svoje nasljedstvo tro\xc5\xa1i na rasko\xc5\xa1ni svemirski brod._NEWLINE_Jupiter Jones u naraciji otkriva gledateljima kako su se njezin otac Maximilian Jones i majka Aleksa upoznali u Saint Petersburgu. Nakon \xc5\xa1to Maximilian bude ubijen tijekom plja\xc4\x8dke, Aleksa svojoj novoro\xc4\x91enoj k\xc4\x87erci daje ime Jupiter po njemu najdra\xc5\xbeem planetu te se seli u Chicago kako bi \xc5\xbeivjela s ostatkom obitelji._NEWLINE_Mnogo godina kasnije, Jupiter Jones \xc4\x8disti ku\xc4\x87e svojih bogatih susjeda. Kako bi skupila dovoljno novca za teleskop, Jupiter uz pomo\xc4\x87 svog ro\xc4\x91aka Vlada pristaje prodati svoje jajne stanice, a pritom se koristi imenom svoje prijateljice Katharine Dunlevy. U stanu od Katherine, Jupiter i ona bivaju napadnute od strane izvanzemaljskih "\xc4\x8cuvara", a kada ih Jupiter uspije uslikati svojim mobitelom, oni joj izbri\xc5\xa1u sje\xc4\x87anje na incident. Jupiter, me\xc4\x91utim, pronalazi fotografiju na svom telefonu dok u klinici \xc4\x8deka na pregled, ali se ne mo\xc5\xbee sjetiti uslikanog doga\xc4\x91aja. Tijekom procedure Jupiter otkriva da su doktori i medicinske sestre zapravo \xc4\x8cuvari koji su poslani da je ubiju, ali ju u posljednji trenutak spa\xc5\xa1ava Caine Wise, biv\xc5\xa1i vojnik kojeg je Titus poslao kako bi mu doveo Jupiter._NEWLINE_Dok se Caine i Jupiter uspinju do njegovog broda, \xc4\x8cuvari ga uni\xc5\xa1tavaju nakon \xc4\x8dega ih i napadaju. Caine uspijeva odoljeti napadima, ubiti \xc4\x8cuvare i oteti jednu od njihovih letjelica cijelo vrijeme za\xc5\xa1ti\xc4\x87uju\xc4\x87i Jupiter. Nakon toga, Caine shva\xc4\x87a da je Jupiter od iznimne va\xc5\xbenosti za Titusa, ali i Balema za kojeg se ispostavlja da je poslao \xc4\x8cuvare na Zemlju kako bi ju zarobili. On odvodi Jupiter do Stingera Apinija, biv\xc5\xa1eg vojnika koji \xc5\xbeivi na Zemlji u izgnanstvu. U trenutku kada Jupiter otkriva da mo\xc5\xbee kontrolirati p\xc4\x8dele u Stingerovoj nastambi, za nju se ispostavlja da je jedna od pripadnica galakti\xc4\x8dkog kraljevskog sloja. Stinger pristaje pomo\xc4\x87i Jupiter, ali grupa lovaca koje je u po\xc4\x8detku unajmio Balem, ali potplatila Kalique zarobljava Jupiter i odvode ju u Kaliqueinu pala\xc4\x8du na udaljenom planetu gdje joj Kalique obja\xc5\xa1njava da je Jupiter geneti\xc4\x8dki identi\xc4\x8dna njezinoj mrtvoj majci, a samim time je i prava nasljednica Zemlje. Uz pomo\xc4\x87 kapetanice Diomike Tsing iz Aegisa (intergalakti\xc4\x8dke policije), Caine spa\xc5\xa1ava Jupiter od Kalique i vodi je na planet Ores (intergalakti\xc4\x8dki glavni planet) kako bi tamo birokratskom procedurom zatra\xc5\xbeila svoje nasljedstvo._NEWLINE_U jo\xc5\xa1 jednom poku\xc5\xa1aju da namami Jupiter, Balem \xc5\xa1alje Greeghana da otme njezinu obitelj. Na putu prema Zemlji, Titusovi pla\xc4\x87enici otimaju Jupiter i sputavaju Cainea kao kaznu \xc5\xa1to ju nije doveo k njemu kako je bilo obe\xc4\x87ano. Titus Caineu otkriva svoj plan \xc5\xbeenidbe i ubojstva Jupiter, a sve kako bi dobio vlasni\xc5\xa1tvo nad Zemljom. Nakon toga baca Cainea u svemirski otvor te poku\xc5\xa1ava zavesti Jupiter obe\xc4\x87avaju\xc4\x87i joj da \xc4\x87e prekinuti izradu seruma mladosti za koji je Zemlja planirani sljede\xc4\x87i izvor. Caine pre\xc5\xbeivljava pad te se vra\xc4\x87a sa Stingerom kako bi spasio Jupiter koja se ve\xc4\x87 nalazi pred oltarom. Jupiter zatra\xc5\xbei povratak ku\xc4\x87i na Zemlju, ali saznaje da je njezinu obitelj kao taoce uzeo Balem. U svojoj rafineriji, Balem zahtijeva vlasni\xc5\xa1tvo nad Zemljom u zamjenu za Jupiterinu obitelj. Shvativ\xc5\xa1i da Balem mo\xc5\xbee "po\xc5\xbenjeti" Zemlju tek uz njezin pristanak, ona odbija. Caine potajno dolazi u rafineriju te o\xc5\xa1te\xc4\x87uje gravitacijski trup broda zbog \xc4\x8dega se kompletna rafinerija zapo\xc4\x8dne uru\xc5\xa1avati. Dok traje evakuacija, Tsingin brod dolazi i spa\xc5\xa1ava Jupiterinu obitelj._NEWLINE_Jupiter pre\xc5\xbeivljava uru\xc5\xa1avanje rafinerije, ali ju Balem poku\xc5\xa1ava ubiti. Ona mu se odupre te ju u kona\xc4\x8dnici spa\xc5\xa1ava Caine dok Balem pada u vlastitu smrt. Dok se rafinerija nalazi u posljednjim trenucima uru\xc5\xa1avanja prije potpune propasti, Tsing otvara portal do Zemlje uz \xc5\xbeelju za evakuacijom \xc5\xa1to bi za posljedicu imalo ostavljanje Cainea i Jupiter njihovoj sudbini. Me\xc4\x91utim, lakne joj kada shvati da su oboje uspje\xc5\xa1no pro\xc5\xa1li portal skupa s njezinim brodom. Jupiterina obitelj se vra\xc4\x87a ku\xc4\x87i bez ikakvog sje\xc4\x87anja na doga\xc4\x91aje o vlastitom nestanku, dok Jupiter potajno preuzima vlasni\xc5\xa1tvo nad Zemljom. Caineov vojni\xc4\x8dki rang u Legiji mu je vra\xc4\x87en pa on i Jupiter zapo\xc4\x8dnu ljubavnu vezu.\n_START_SECTION_\nRazvoj projekta\n_START_PARAGRAPH_\nGodine 2009. tada\xc5\xa1nji predsjednik kompanije Warner Bros. Jeff Robinov pristupio je Lani i Andyju Wachowskom u vezi stvaranja originalnog intelektualnog vlasni\xc5\xa1tva i fran\xc5\xa1ize. Razvoj projekta zapo\xc4\x8deo je dvije godine kasnije kada je ekipa za produkciju i specijalne efekte zapo\xc4\x8dela na pretprodukciji temeljenoj na prvoj verziji scenarija, dok su u isto vrijeme Lana i Andy snimali futuristi\xc4\x8dke segmente filma Atlas oblaka. Pri\xc4\x8da Jupitera u usponu djelomi\xc4\x8dno je inspirirana Laninom najdra\xc5\xbeom knjigom - Odiseja: "Knjiga me u potpunosti emotivno ispunila. Cijeli taj koncept i kako te gotovo spiritualna putovanja promjene". Jo\xc5\xa1 jedna inspiracija za pri\xc4\x8du bio je \xc4\x8carobnjak iz Oza kojeg je Lana stavila u kontrast s Odisejom: "Dorothy je od po\xc4\x8detka do kraja prakti\xc4\x8dki nepromijenjena. S druge strane, Odisej do\xc5\xbeivljava epsku promjenu svog identiteta". Lana i Andy su opisali radnju filma kao poku\xc5\xa1aj da obrnu klasi\xc4\x8dnog znanstveno-fantasti\xc4\x8dnog junaka koji je uvijek  "emotivno suzdr\xc5\xbean, jak i stoi\xc4\x8dki". Umjesto toga poku\xc5\xa1ali su kreirati novi oblik \xc5\xbeenskog znanstveno-fantasti\xc4\x8dnog junaka u filmskom \xc5\xbeanru svemirske opere: "Razmi\xc5\xa1ljali smo o tome mo\xc5\xbeemo li stvoriti druga\xc4\x8diji \xc5\xbeenski lik poput Dorothy ili Alice? Likovi koji izazivaju konflikt i kompleksne situacije, ali s inteligencijom i empatijom? Da, Dorothy ima svog za\xc5\xa1titnika Totoa koji uvijek na nekoga laje. I to nam je valjda bio po\xc4\x8detak za kreiranje lika Cainea".\n_START_SECTION_\nDizajn filma\n_START_PARAGRAPH_\nProducent Grant Hill i stru\xc4\x8dnjak za specijalne efekte Dan Glass istaknuli su da se u svojim filmovima Lana i Andy Wachowski nikad ne ponavljaju. Hill je dizajn filma opisao kao originalni poku\xc5\xa1aj stvaranja svemirskog okoli\xc5\xa1a, dok je Glass napomenuo da su na izgled filma utjecali gradovi diljem Europe, a ne raniji filmovi \xc5\xbeanra znanstvene fantastike. Primjeri za to uklju\xc4\x8duju renesansnu arhitekturu, moderno staklo i goti\xc4\x8dku umjetnost.\n_START_SECTION_\nSnimanje filma\n_START_PARAGRAPH_\nFilm Jupiter u usponu bio je koprodukcija izme\xc4\x91u ameri\xc4\x8dkog studija Warner Bros. i australske kompanije Village Roadshow Pictures. Oba studija omogu\xc4\x87ila su 40% ukupnog bud\xc5\xbeeta, a kompanija RatPac-Dune Entertainment dala je ostalih 20%. Roberto Malerba i Bruce Berman slu\xc5\xbeili su kao izvr\xc5\xa1ni producenti filma. Snimanje je zapo\xc4\x8delo u studijima Warner Bros. dana 2. travnja 2013. godine uz po\xc4\x8detni bud\xc5\xbeet od 130 milijuna dolara. Snimalo se tako\xc4\x91er i u katedrali Ely u Engleskoj._NEWLINE_Sve do lipnja produkcija filma zadr\xc5\xbeana je u Londonu kada se tijekom srpnja i kolovoza preselila na razne lokacije u Chicagu. Manji dijelovi filma kako bi se detaljnije objasnila radnja snimljeni su u sije\xc4\x8dnju i ranom svibnju sljede\xc4\x87e godine, a potonje je snimano u Bilbaou u \xc5\xa0panjolskoj. U jednoj od uvodnih scena filma vidi se Dancing House u Pragu koju je dizajnirao Frank Gehry, isti arhitekt koji je dizajnirao i Guggenheimov muzej u Bilbaou koji se tako\xc4\x91er vidi u nekoliko scena u filmu. Ovo je bio drugi film kojeg je glavni snimatelj John Toll snimio digitalno, koriste\xc4\x87i Arri Alexas i Codex rekordere (nakon Iron Mana 3), a dijelom je razlog tomu bio i element specijalnih efekata._NEWLINE_Scena potjere u trajanju od osam minuta u kojoj Jupiter i Caine bje\xc5\xbee pred izvanzemaljcima u centru Chicaga nedugo nakon \xc5\xa1to se prvi put upoznaju snimana je pod kodnim imenom Fifty-Two Part. To je ujedno bila i najdu\xc5\xbea sekvenca u scenariju koja je uklju\xc4\x8divala neke od najzahtijevnijih akrobacija. Kako bi ju uspje\xc5\xa1no snimili, Kunis i Tatum morali su snimati svakoga dana punih \xc5\xa1est mjeseci.\n_START_SECTION_\nDistribucija\n_START_PARAGRAPH_\nOriginalan plan bio je krenuti s filmom u kino distribuciju 25. srpnja 2014. godine, ali kasnije je datum promijenjen na 18. srpnja. Me\xc4\x91utim, dana 3. lipnja iste godine datum po\xc4\x8detka kino distribucije pomaknut je na 6. velja\xc4\x8de 2015. godine zbog izrazito lo\xc5\xa1ih reakcija testne publike u travnju, a sve kako bi se dalo vi\xc5\xa1e vremena za posvetu dodatnim specijalnim efektima zbog \xc4\x8dega se u kona\xc4\x8dnici produkcijski bud\xc5\xbeet filma popeo do 203 milijuna dolara. Film je u kino distribuciju krenuo u IMAX 3D-u kao i njegov tada\xc5\xa1nji glavni konkurent, film Sedmi sin kompanije Universal Pictures. Film se u doma\xc4\x87im kinima zapo\xc4\x8deo prikazivati od 5. velja\xc4\x8de 2015. godine._NEWLINE_Jupiter u usponu imao je skrivenu premijeru na filmskom festivalu u Sundanceu dana 27. sije\xc4\x8dnja 2015. godine u kinu Mary G. Steiner u Park Cityju.\n_START_SECTION_\nZarada na kino blagajnama\n_START_PARAGRAPH_\nFilm Jupiter u usponu zaradio je 47,9 milijuna dolara u Sjevernoj Americi te dodatnih 136,5 milijuna na ostalim teritorijima diljem svijeta \xc4\x8dime njegova sveukupna kino zarada do danas iznosi 183,9 milijuna dolara uz produkcijski bud\xc5\xbeet od 203 milijuna dolara._NEWLINE_U prvom vikendu prikazivanja prvotno je procijenjeno da \xc4\x87e film zaraditi izme\xc4\x91u 21 i 23 milijuna dolara. Film se tako\xc4\x91er nalazio i na listi "najriskantnijih box-office oklada 2015. godine" koju je objavila internetska stranica screenrant.com. Navodno je film od pretpremijernih projekcija u \xc4\x8detvrtak utr\xc5\xbeio milijun dolara. Me\xc4\x91utim, u kona\xc4\x8dnici je film bio box-office proma\xc5\xa1aj, budu\xc4\x87i je prvog dana prikazivanja zaradio 6,4 milijuna dolara te je procijenjeno da \xc4\x87e u prvom vikendu prikazivanja Jupiter u usponu utr\xc5\xbeiti oko 18 milijuna dolara. Drugog dana prikazivanja film je zaradio 7,6 milijuna dolara, a tre\xc4\x87eg dana procijenjenih 5 milijuna \xc4\x8dime je ukupna zarada u prvom vikendu iznosila 18,4 milijuna dolara iz 3181 kino dvorane (5,776 dolara po kinu, u prosjeku). Jupiter u usponu zavr\xc5\xa1io je na tre\xc4\x87em mjestu najgledanijih filmova tog tjedna u ameri\xc4\x8dkim kinima, iza uradaka Spu\xc5\xbeva Bob Skockani: Spu\xc5\xbeva na suhom (55,4 milijuna) i Snajperist (23,3 milijuna)._NEWLINE_Unato\xc4\x8d razo\xc4\x8daravaju\xc4\x87em prvom vikendu prikazivanja u Sjevernoj Americi, Jupiter u usponu je u ostatku svijeta zaradio 32,5 milijuna dolara prikazav\xc5\xa1i se u 65 razli\xc4\x8ditih teritorija (uklju\xc4\x8duju\xc4\x87i i Hrvatsku). Me\xc4\x91u dr\xc5\xbeavama u kojima je film najbolje pro\xc5\xa1ao bila je i Rusija gdje je film postao najgledanijim tog vikenda uz zaradu od 4,7 milijuna dolara. Tako\xc4\x91er se istoga vikenda otvorio i u Francuskoj (2,5 milijuna dolara), Ju\xc5\xbenoj Koreji (2,1 milijun dolara), Ujedinjenom Kraljevstvu (2 milijuna dolara), Brazilu (1,9 milijuna dolara), Meksiku (1,8 milijuna dolara), Njema\xc4\x8dkoj (1,8 milijuna dolara), Italiji (1,2 milijuna dolara) i \xc5\xa0panjolskoj (1,1 milijuna dolara). U hrvatskim kinima film su u prvom vikendu pogledala 6.132 gledatelja \xc4\x8dime je zasjeo na tre\xc4\x87e mjesto gledanosti. Film je tako\xc4\x91er zapo\xc4\x8deo s prikazivanjem i u Aziji gdje je zaradio dodatnih 6 milijuna dolara u Singapuru, Hong Kongu, Tajvanu, Filipinima, Indoneziji, Maleziji i Tajlandu. Film se u Kini zapo\xc4\x8deo prikazivati u o\xc5\xbeujku (23,2 milijuna dolara) te zauzeo prvo mjesto najgledanijih filmova na me\xc4\x91unarodnom tr\xc5\xbei\xc5\xa1tu toga vikenda.\n_START_SECTION_\nKritike\n_START_PARAGRAPH_\nFilm Jupiter u usponu dobio je uglavnom negativne kritike filmske struke. Lo\xc5\xa1e ocjene uglavnom su se odnosile na nepovezan scenarij, pretjerano melodramatsku glumu Eddieja Redmaynea te preveliku ovisnost filma o specijalnim efektima, premda su odre\xc4\x91eni kriti\xc4\x8dari potonje hvalili uz glazbu i originalnost pri\xc4\x8de. Na popularnoj internetskoj stranici Rotten Tomatoes koja se bavi prikupljanjem filmskih kritika, Jupiter u usponu ima 24% pozitivnih ocjena temeljenih na 229 zaprimljenih tekstova uz prosje\xc4\x8dnu ocjenu 4,3/10. Zajedni\xc4\x8dko mi\xc5\xa1ljenje kriti\xc4\x8dara na toj stranici glasi: "Ugodan za oko, ali narativno zbunjuju\xc4\x87, Jupiter u usponu jo\xc5\xa1 je jedan vizualno uzbudljivi proma\xc5\xa1aj Lane i Andyja Wachowskog". Na drugoj internetskoj stranici koja se tako\xc4\x91er bavi prikupljanjem kritika, Metacritic, film ima prosje\xc4\x8dnu ocjenu 40/100 temeljenu na 40 zaprimljenih tekstova. U anketama CinemaScorea koje su se provodile tijekom prvog vikenda prikazivanja filma, prosje\xc4\x8dna ocjena publike Jupitera u usponu bila je -B na ljestvici od A+ do F._NEWLINE_Ameri\xc4\x8dki filmski kriti\xc4\x8dar David Edelstein iz magazina New York bio je iznimno kriti\xc4\x8dan prema cijelom filmu te ga je nazvao "praznim od prvog do posljednjeg kadra... \xc4\x8cudesno je ne\xc4\x8dudesan". Ameri\xc4\x8dki filmski kriti\xc4\x8dar Joe McGovern iz Entertainment Weeklyja tako\xc4\x91er je kritizirao film, dao mu ocjenu C+ te napisao da se radi "samo o jo\xc5\xa1 jednom nepovezanom znanstveno-fantasti\xc4\x8dnom spektaklu". Britanski filmski kriti\xc4\x8dar Mark Kermode za film je rekao: "Jupiter u usponu mnogo je stvari. Lud, ima ga posvuda, nepovezan, smije\xc5\xa1nih dijaloga koje bi George Lucas bacio u kantu za sme\xc4\x87e, spektakularno proma\xc5\xa1enih gluma\xc4\x8dkih ostvarenja. Ne\xc4\x87u re\xc4\x87i da je dobar, ali lagao bih kad bih rekao da nisam u njemu u\xc5\xbeivao. Zabavio sam se"._NEWLINE_Na filmskom festivalu u Sundanceu 2015. godine film je imao "skrivenu pretpremijeru" na kojoj se moglo prisustvovati samo uz pozivnicu te na koju nisu pozvani novinari. Ramin Setoodeh iz Varietyja izvijestio je da je kino bilo poluprazno te da je nekoliko ljudi napustilo projekciju, a nakon \xc5\xa1to je ista zavr\xc5\xa1ila reakcije ljudi uglavnom su bile negativne. Jedan od sudionika projekcije navodno je izjavio da je film "naprosto ridikulozan" dok se scenaristu Nevilleu Kiseru film svidio uz komentar da bi mo\xc5\xbeda za sam film bilo bolje da ima cenzorsku oznaku PG-13 zbog toga \xc5\xa1to je vi\xc5\xa1e usmjeren tinejd\xc5\xbeerskoj publici. Setoodeh je tako\xc4\x91er istaknuo da se mnogo ljudi na festivalu slo\xc5\xbeilo da je izbor za prikazivanje ovog filma u Sundanceu bio \xc4\x8dudan._NEWLINE_Unato\xc4\x8d negativnim kritikama, film danas ima pomalo i entuzijasti\xc4\x8dan kultni status, pogotovo me\xc4\x91u \xc5\xbeenskim obo\xc5\xbeavateljicama znanstvene fantastike koje su prihvatile generalno mi\xc5\xa1ljenje o filmu uz opasku: "Film jest sme\xc4\x87e, ali to je NA\xc5\xa0E sme\xc4\x87e". Donna Dickens s internetske stranice HitFix.com istaknula je da je mnogo gledatelja film smatralo atraktivnim zbog toga \xc5\xa1to pru\xc5\xbea "la\xc5\xbeno ispunjavanje koje osje\xc4\x87aju adolescentice". Dickens obja\xc5\xa1njava da iako Hollywood tipi\xc4\x8dno prikazuje sna\xc5\xbene \xc5\xbeene u akcijskim filmovima poput "Arnolda Schwarzeneggera sa sisama", Jupiter u usponu predstavlja lik Mile Kunis potpuno druga\xc4\x8dije: "\xc5\xbdene se ne \xc5\xbeele poistovje\xc4\x87ivati sa superljudskim robotima. \xc5\xbdelimo biti nitko i ni\xc5\xa1ta kome se stalno udovoljava i govori da smo posebne - unato\xc4\x8d tome \xc5\xa1to svi dokazi govore suprotno". Gavia Baker-Whitelaw iz The Daily Dota imala je sli\xc4\x8dnu perspektivu na film, hvale\xc4\x87i ga \xc5\xa1to je u potpunosti izbjegao upotrebu seksisti\xc4\x8dkih \xc5\xa1ala. Baker-Whitelaw opisala je film kao "savr\xc5\xa1en primjer ne\xc4\x8dega za \xc5\xa1treberice, za samosvjesne mlade djevojke" te nadodala: "Glup je, \xc4\x8dudan, prekrasan i \xc5\xbeeli da budete sretni". Ignatiy Vishnevetsky iz The A.V. Cluba opisao je film kao "imaginarno zaigranu svemirsku operu" te nadodao: "Mo\xc5\xbeda nije toliko kompleksan kao Matrix, ali djeluje osobno na na\xc4\x8din na koji visokobud\xc5\xbeetni filmovi ispunjeni specijalnim efektima rijetko kad djeluju". David Blaustein iz ABC Newsa napisao je da je film "vizualni znanstveno-fantasti\xc4\x8dni spektakl koji bi vrlo lako mogao postati kultnim klasikom". Susana Polo iz tvrtke Polygon postavila je Jupiter u usponu na osmo mjesto liste deset najboljih filmova 2015. godine uz obrazlo\xc5\xbeenje da premda film ne funkcionira, svejedno je prepun ambicije "koja djeluje na tako fantasti\xc4\x8dan na\xc4\x8din i ostaje uvjerljivom". U rujnu 2016. godine, Medium je objavio \xc4\x8dlanak o 30 filmova koji su najvi\xc5\xa1e podijelili publiku u 21. stolje\xc4\x87u, a u kojem se Jupiter u usponu nalazi na 29. mjestu.'